《安乐坊倪氏女少日曾识之一别十年矣岁晚与其》
元代·瞿佑

吴山山下安荣里，陋巷穷居有西子。
嫣然一笑坐生春，信是天人谪居此。
相逢昔在十年前，双鬟未合脸如莲。
学画蛾眉挥彩笔，偷传雁字卜金钱。
相逢今在十年后，鬒发如云眼波溜。
风吹绣带露罗鞋，酒泛银杯淹翠袖。
自言文史旧曾知，写景题情事事宜。
但传秦女吹箫谱，不咏湘灵鼓瑟辞。
暮雨朝云容易度，野鸭家鸡竞相妒。
当时自诧苑中花，今日翻成道傍树。
日闻此语重悲伤，对景徘徊欲断肠。
渭城杨柳歌三叠，湓水琵琶泣数行。
相送出门留后约，暮天惨惨东风恶。
醉归感旧赋新篇，重与佳人嗟命薄。

作者简介：瞿佑（一作祐）（1341－1427）字宗吉，自号存斋，钱塘人。洪武初以荐历宜阳训导、迁周府长史。永乐间以诗祸谪戍保安，洪熙元年放归。著有《香台集》、《乐府遗音》、《剪灯新话》等。